مظفر آباد(اے پی پی) وزیراعظم عمران خان پارینے کہ مقبوضہ کشمیر نا الس نا جہد آجوئی ءِ واک انا زور آ توننگ مفک، مودی نا انتہاپسند حکومت مسلمان تیا ظلم انا انتہا کرینے، آر ایس ایس ہٹلر نازی نا سوچ ءِ تینا کرینے ہرا تینٹ بھارت نا تباہی آ مبنی ءِ، 5 اگست آن مست کشمیر نا ویل ءِ مچ آ دنیا ٹی تالان کننگ کن پبی تحریک نا بناءِ کننگک، حکومت لین آف کنٹرول آ بھارتی سم کاری آن زہمی خاہوت آتا ہروڑکمک ءِ برجاتخک، احساس پروگرام نا رداٹ مالی کمکاری آن بیدس مچ آ آزاد کشمیر و انضمام مروک ضلع غاتے ٹی غٹ مخلوق ءِ جان جوڑی کارڈ ہم تننگک۔ داخیال آتا درشانی ءِ او جمعہ نادے آ داڑے لین آف کنٹرول نا ہنکینی تیکن احساس ایمرجنسی کیش پروگرام نا بناءِ کننگ نا دود آن تران کرسا کرے۔ داوخت آ وزیراعظم حقدار آتے ٹی کمکی زر انا چیک ہم بشخا۔ آزاد جموں و کشمیر نا صدر، وزیراعظم، بنجائی وزیر امور کشمیر و وزیراعظم نا خصوصی کمکار ثانیہ نشتر ئسک ہم دود اٹی ساڑی ئسر۔ وزیراعظم پارے کہ ننے لین آف کنٹرول آ مشکل حالیت آتے ٹی زند تیرکروک آ شاری تا کمک ءِ کننگ آ خوشی ءِ، احساس پروگرام نا رداٹ اسہ لکھ 38 ہزار خاہوت آتے امداد تننگک وخت اس کہ آزاد کشمیر اٹی 12 لکھ خاہوت ءِ جان جوڑی انصاف کارڈ فراوان کننگک و ہنداوڑ مچ آ آزاد کشمیر اٹی کم و ود غٹ مخلوق ءِ دا آسراتی دوبریک ہرانا کمک اٹ 10 لکھ روپئی اسکان درمان کرفنگ مریک۔ وزیراعظم پارے کہ جان جوڑی انصاف کارڈز اوار مروک آ ضلع غاتا غٹ بندغ آتے تننگک۔ اوپارے کہ کچ اٹنگا وسیلہ غاتیان پد ہم آزاد جموں و کشمیر، اوار مروک ضلع، بلوچستان و گلگت بلتستان کن شونداری بجٹ اٹ ودکی کرینن، داڑآن پرخ تمپک کہ ہراڑے ہرا جماعت نا حکومت ءِ، ننکن اخس کہ مننگ کرے نن کمک کینہ۔
